《醉樵歌》
明代·张简

东吴市中逢醉樵，铁冠欹侧发飘萧。
两肩矻矻何所负，青松一飘悬酒瓢。
自言华盖峰头住，足迹踏遍人间路。
学书学剑总不成，惟有饮酒得真趣。
管乐本是王霸才，松乔自有烟霞具。
手持昆岗白玉斧，曾向月里砍桂树。
月里仙人不我嗔，特令下饮洞庭春。
兴来一吸海水尽，却把珊瑚樵作薪。
醒时邂逅逢王质，石上看棋黄鹄立。
斧柯烂尽不成仙，不如一醉三千日。
于今老去名空在，处处题诗偿酒债。
淋漓醉墨落人间，夜夜风雷起光怪。

作者简介：张简，号槎溪（《诗渊》册一页四一○）。今录诗五首。